
Παρουσίαση τριών συγγραμμάτων της δρος Ελένης Παπαμιχαήλ

στο Σπίτι της Κύπρου

Την Τετάρτη 6 Μαρτίου 2024 πραγματοποιήθηκε, στο Σπίτι της Κύπρου στην Αθήνα, η εκδήλωση παρουσίασης τριών συγγραμμάτων της Ανώτερης Λειτουργού στην Υπηρεσία Εξετάσεων του Υπουργείου Παιδείας Αθλητισμού και Νεολαίας της Κυπριακής Δημοκρατίας, δρος Ελένης Παπαμιχαήλ.

Πρόκειται για το βιβλίο της, στην ελληνική γλώσσα, με τίτλο «ΤΟ ΜΕΤΑΦΥΣΙΚΟ ΚΑΙ ΓΝΩΣΙΟΛΟΓΙΚΌ ΘΕΜΕΛΙΟ ΤΗΣ ΓΛΩΣΣΑΣ. Μια ολιστική προσέγγιση της πλατωνικής γλωσσολογίας», που κυκλοφορεί από τις Εκδόσεις Gutenberg, και των δύο βιβλίων της στη γαλλική γλώσσα, με τίτλο «Platon: Une ontologie qui se dÉploie. Les dialogues d’avant la fin / ΠΛΑΤΩΝ: ΜΙΑ ΟΝΤΟΛΟΓΙΑ ΠΟΥ ΞΕΔΙΠΛΩΝΕΤΑΙ. Οι προηγούμενοι του τέλους διάλογοι» και «LE DÉPLOIEMENT DE L' ONTOLOGIE PLATONICIENNE. Les dialogues de la fin / ΤΟ ΞΕΔΙΠΛΩΜΑ ΤΗΣ ΠΛΑΤΩΝΙΚΗΣ ΟΝΤΟΛΟΓΙΑΣ. Οι διάλογοι του τέλους», που κυκλοφορούν από τις Εκδόσεις L'Harmattan.
Στο πλαίσιο της εκδήλωσης, χαιρετισμό απηύθυνε ο Πρέσβης της Κυπριακής Δημοκρατίας κ. Σταύρος Αυγουστίδης.

Για τα βιβλία μίλησαν ο Ομότιμος Καθηγητής Φιλοσοφίας του Ελευθέρου  Πανεπιστημίου Βρυξελλών, Μέλος της Βασιλικής Ακαδημίας του Βελγίου και Αντεπιστέλλον Μέλος της Ακαδημίας Αθηνών κ. Λάμπρος Κουλουμπαρίτσης, ο Αναπληρωτής Καθηγητής Πολιτικής και Κοινωνικής Φιλοσοφίας του Πανεπιστημίου Κύπρου κ. Παναγιώτης Χριστιάς και η συγγραφέας.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=15630
7 Μαρτίου 2024

_____________________

Η Ελένη Παπαμιχαήλ κατάγεται από την Κύπρο. Πραγματοποίησε πανεπιστημιακές σπουδές Φιλοσοφίας στη Γαλλία, με μεταπτυχιακή εξειδίκευση στην Ιστορία της Φιλοσοφίας. Είναι Διδάκτωρ Φιλοσοφίας του Πανεπιστημίου της Σορβόννης στο Παρίσι (Sorbonne – Paris IV), όπου και εκπόνησε τη διδακτορική της διατριβή και έλαβε τον διδακτορικό της τίτλο. Δίδαξε στο Πανεπιστήμιο Κύπρου και στο Πανεπιστήμιο Λευκωσίας. Εργάστηκε στο Κέντρο Επιστημονικών Ερευνών της Κύπρου (Κ.Ε.Ε.). Άρθρα της έχουν δημοσιευθεί σε Διεθνή Επιστημονικά Περιοδικά, καθώς και στην Επετηρίδα του Κ.Ε.Ε. Ειδικεύεται στη μελέτη της σκέψης του Πλάτωνα. Το πρώτο της βιβλίο, που αφορά στην τοπολογία του Πλάτωνα, με τίτλο Being and Place in Plato: An inseparable correlation, εκδόθηκε το 2018. Ακολούθησαν τα τρία συγγράμματά της για τη γλωσσολογία και την οντολογία του Πλάτωνα, τα οποία εκδόθηκαν στα τέλη του 2019 και του 2022. Πέραν των έργων με πλατωνική θεματολογία, έχει, επίσης, δημοσιεύσει μελέτες για τον Ηράκλειτο, τον Παρμενίδη, τον Ζήνωνα Κιτιέα, τον Descartes, τον Kierkegaard, τον Bergson, τον Bachelard και τον Merleau-Ponty, καθώς και για θέματα σχετικά με τον τομέα της Ιστορίας της Φιλοσοφίας. 

